Kangasniemi

**Kangasniemi** on Suomen kunta, joka sijaitsee Etelä-Savon maakunnassa. Kunnassa asuu  ihmistä, ja sen pinta-ala on &nbsp;km², josta &nbsp;km² on vesistöjä. Väestötiheys on  asukasta/km². Kangasniemen naapurikuntia ovat Hankasalmi, Hirvensalmi, Joutsa, Mikkeli, Pieksämäki ja Toivakka. Kangasniemi valittiin Suomen kauneimmaksi kunnaksi vuonna 1997 MTV3:n tekemän televisiosarjan äänestyksessä.

## Maantiede
Suomen kauneimmaksi kunnaksikin valittu Kangasniemi sijaitsee valtatie 13:n varressa, Jyväskylän ja Mikkelin välimailla. Pieksämäki sijaitsee Kangasniemen koillisnaapurissa. Suurimmat järvet kunnan alueella ovat Puula (Suomen 13. suurin järvi, järven pinta-ala oli vielä 1800-luvulla 8. suurin, mutta myöhemmin veden pintaa laskettiin noin 2,5 metrillä) ja Kyyvesi. Myös Kutemajärvi on tunnettu nimestään ja Etelä-Savon vuoden kylä -tittelistään. Kutemajärvi sijaitsee Pieksämäentien varrella. Muita alueen järviä ovat esimerkiksi Mallos ja Synsiö. Rantaviivaa Kangasniemellä on yli 1&nbsp;550 kilometriä. Pääosa väestöstä asuu kunnan keskustaajamassa. Kunnassa on 3&nbsp;596 kesämökkiä, ja kesäasukkaiden myötä asukasluku kaksinkertaistuu.

### Kangasniemen kylät

* Harjunmaa
* Hokka
* Hyyrylä
* Istruala
* Kaihlamäki
* Kangasniemi (keskustaajama)
* Kauppila
* Koittila
* Kutemajärvi
* Laitiala
* Luusniemi
* Makkola
* Mannila

* Nousiala
* Ohensalo
* Orala
* Paappala
* Puulasalmi
* Pylvänälä
* Pölläkkä
* Pöyhö
* Rauhajärvi
* Reinikkala
* Rekola
* Ruokomäki
* Rytkölä
* Salmenkylä

* Seppälä
* Suurola
* Synsiälä
* Synsiö
* Tiihola
* Ukonniemi
* Unnukkala
* Vaimosniemi
* Vehmaskylä
* Vihave
* Vuojalahti
* Äkryntaipale
**Etelä-Savon vuoden kylä -titteli Kangasniemellä**

* 1999 Kutemajärvi
* 2011 Hokka
* 2023 Koittilan seutu
* 2025 Luusniemi

### Lähikunnat
*  Joutsa 44&nbsp;km
*  Leivonmäki 39&nbsp;km
*  Hirvensalmi 68&nbsp;km
*  Toivakka 36&nbsp;km
*  Laukaa (kk.) 67&nbsp;km
*  Hankasalmi 49&nbsp;km

#### Lähimmät kaupungit
*  Pieksämäki 48&nbsp;km
*  Mikkeli 52&nbsp;km
*  Jyväskylä 65&nbsp;km

## Historia
Hämeen ja Savon rajamailla sijaitseva Kangasniemi erotettiin Pieksämäestä omaksi pitäjäkseen 1600-luvulla.

Nykyinen Kangasniemen kirkko on järjestyksessään kolmas ja se vihittiin käyttöön vuonna 1815. Kangasniemellä on ollut kaksi aikaisempaa kirkkoa kirkkomaan pohjoislaidalla. Ensimmäinen kirkko rakennettiin 1650-luvulla, mutta se oli huonossa kunnossa jo 1700-luvun alkupuolella. Toinen kirkko rakenettiin 1748 samalle paikalle kuin ensimmäinen. Toinen kirkko ja kellotapuli (rakennettu vuonna 1765) paloivat vuonna 1808.

1800-luvun puolivälin nälkävuosina tehtiin tie Kangasniemeltä Joutsaan hätäaputöinä.

## Hallinto ja politiikka
Kangasniemen kunnanjohtaja on ollut vuodesta 2021 lähtien Kimmo Kainulainen. Häntä ennen kunnanjohtajana toimi Risto Nylund.

### Kunnanvaltuusto
Kangasniemen kunnanvaltuustossa on 27 paikkaa, ja sen puheenjohtaja on Tommi Vehmala. Kaudella 2025–2029 paikkajako on seuraava:

* Keskusta 14 paikkaa
* SDP 6 paikkaa
* Vihreät 2 paikkaa
* Kokoomus 2 paikkaa
* Perussuomalaiset 1 paikka
* sitoutumattomat 1 paikka
* Kristillisdemokraatit 1 paikka

### [[Eduskuntavaalit 2023]]
Eduskuntapuolueita kannatettiin Kangasniemellä vuoden 2023 eduskuntavaaleissa seuraavasti. Suluissa on puolueiden kannatus vuoden 2019 vaaleissa.
* SDP 30,2 % (16,9 %)
* Keskusta 27,4 % (32,8 %)
* Perussuomalaiset 17,5 % (15,2 %)
* Kokoomus 13,9 % (10,2 %)
* Kristillisdemokraatit 3,9 % (4,9 %)
* Vihreät 2,5 % (14,5 %)
* Liike Nyt 1,5 % (1,0 %)
* Vasemmistoliitto 1,3 % (1,9 %)
* RKP 0,1 % (0,0 %)

## Talous ja työllisyys
Talouselämä koostuu alkutuotannosta (24&nbsp;%), jalostuksesta (21&nbsp;%), palveluista (50&nbsp;%) ja luokittelemattomista (5&nbsp;%). Kunnassa on suuret metsävarat, noin 12 miljoonaa kuutiometriä, ja vuodessa metsää kasvaa lisää noin 500&nbsp;000 kuutiometriä. Kangasniemellä sijaitsee myös turismia lisäävä Puula Golf -golfkenttä.

Kangasniemen suurimmat työnantajat 2024:

* Kangasniemen kunta
* Etelä-Savon hyvinvointialue Eloisa
* Josadoor Oy, kaapistojen ovet
* Hovinikkarit Oy, puuportaat
* Mimet Oy, säiliöitä ja teollisuuden putkistoja kirkasmetallista
* Tehomet Oy, teräsrakenteet, valaisinpylväät ja -mastot
* Virepuu Oy, puuovet
* Puulan Kone Oy, huoltoasema, varaosa- ja korjaamopalvelut
* LP-Group, ohutlevytuotanto
* Rotomon Oy, muovialan rotaatiovalu

## Väestönkehitys

Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.

### Taajamat
Vuoden 2017 lopussa Kangasniemellä oli 5&nbsp;549 asukasta, joista 2&nbsp;800 asui taajamassa, 2&nbsp;702 haja-asutusalueilla ja 47:n asuinpaikat eivät olleet tiedossa. Kangasniemen taajama-aste on 50,9&nbsp;%. Kunnassa on vain yksi taajama, Kangasniemen kirkonkylä.

## Palveluja

Kirkonkylällä sijaitseva Kangasniemen sosiaali- ja terveysasema tarjoaa kuntalaisille perusterveydenhoitoa.

### Koulutus
Luokka-asteiden 0–6 esi- ja peruskouluopetusta annetaan alakouluissa, joita ovat Beckerin, Kalliolan, Koittilan ja Vuojalahden koulut. Äkryn ja Otto Mannisen koulut lakkautettiin vuonna 2021. Kangasniemen ainoa yläkoulu (luokka-asteet 7–9) on Kankaisten koulu. Sen vieressä sijaitseva Kangasniemen lukio tarjoaa yleissivistävää toisen asteen opetusta.

Vapaaehtoista sivistystä jakaa Puulan seutuopisto, joka on Joutsan, Kangasniemen ja Toivakan kuntien alueella toimiva kansalaisopisto.

## Matkailu ja kulttuuri

Kangasniemen kotiseutumuseo sijaitsee vuonna 1913 valmistuneessa viljamakasiinissa.

Puulan rannalla sijaitsevassa Pirtin Perinnepuistossa on yli 200 paikallista perinnekasvia.

Camping Kiviniemi on kunnan omistama leirintäalue Puulan rannalla Valtatie 13:n eli Mikkeli-Jyväskylä -tien varrella. 

Kesällä Kangasniemellä järjestetään muun muassa Kangasniemen Musiikkiviikot, musiikkitapahtuma, johon kuuluu konsertteja ja musiikkikursseja< sekä laulukilpailu.

Syvälahden Viihdekeskus on valittu Suomen kauneimmaksi kesälavaksi vuosina 2012–2014, ja vuonna 2016 se sai Hall of Fame -tunnustuksen.

Kangasniemen nimikkoruoaksi valittiin 1980-luvulla ”ruakarokka”, hernekeiton muunnelma jossa on myös naurista ja suurusteena ruisjauho. Muiksi pitäjäruoiksi nimettiin nuoret perunat ja paahtosuolat (sama kuin apposet), tappaiskeitto ja imelletty marjapuuro.

## Seurakunnat
Kangasniemellä toimii Suomen evankelis-luterilaiseen kirkkoon kuuluva Kangasniemen seurakunta, ja itsenäisenä helluntaiseurakuntana Kangasniemen helluntaiseurakunta.

Suomen ortodoksisen kirkon seurakunnista Kangasniemen alueella toimii Saimaan ortodoksinen seurakunta.

## Tunnettuja kangasniemeläisiä
Tunnettuihin kangasniemeläisiin kuuluvat runoilija ja suomentaja Otto Manninen, ja kuplettilaulaja Hiski Salomaa, jotka molemmat olivat kotoisin Kangasniemeltä. Otto Mannisella ja hänen puolisollaan Anni Swanilla oli Kangasniemellä myös kesäpaikka, ja hänen poikansa Antero Manninen kirjoitti Kangasniemen historian osat I-II. Heidän mukaansa on nimetty myös Kangasniemen pääkatu Otto Mannisen tie ja sen varrella oleva Anni Swanin puisto.

Kangasniemeläissyntyinen Reinhold von Becker oli filosofian tohtori, historian dosentti ja apulaisprofessori, suomen kielen tutkija ja viljelijä. Von Beckerin mukaan on nimetty Kangasniemellä Beckerin koulu ja Beckerintie.

Runoilija ja taidemaalari Ragnar Ekelund ja hänen veljensä arkkitehti Hilding Ekelund syntyivät Kangasniemellä.

Runoilija Emilie Björkstén on syntynyt Kangasniemellä.

Naisten hiihdon kuusinkertainen maailmanmestari Virpi Sarasvuo o.s. Kuitunen ja pituushypyn EM-pronssimitalisti Ringa Ropo ovat tunnetuimpia Kangasniemeltä kotoisin olevia urheilijoita.

Presidenteistä Svinhufvudilla ja Kekkosella oli sukujuuria äitiensä kautta Kangasniemellä.

## Katso myös
* Luettelo Kangasniemen julkisista taideteoksista ja muistomerkeistä
* Kangasniemen kirjasto

## Lähteet

## Aiheesta muualla

* Kangasniemen kunnan kotisivut
* Kangasniemen kulttuuripolku
* Kuntien avainluvut. Tilastokeskus.
* Kangasniemen Kunnallislehden kotisivut
* Urheiluseura Kangasniemen Kalskeen kotisivut
* Kangasniemen Palloilijoiden kotisivut
* Wordpress-blogi Muistojen ja tarinoiden Kangasniemi. Blogi vuosina 2015–2019 toteutetulle Kangasniemen kulttuuriperinnön kartoitusprojektille.